Diari Oficial de la Generalitat Valenciana


Sumari del DOGV 2774, del 20-06-1996 (1996/838530)

ORDRE de 22 de maig de 1996, de la Conselleria de Sanitat i Consum, per la qual s'estableixen les bases reguladores per a la concessió de subvencions en matèria de drogodependències durant 1996.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2774

Data del DOGV
:   20-06-1996

Secció del DOGV
:   ALTRES DISPOSICIONS

Número del document
:   1996/838530


Data del document
:   22-05-1996

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 22 de maig de 1996, de la Conselleria de Sanitat i Consum, per la qual s'estableixen les bases reguladores per a la concessió de subvencions en matèria de drogodependències durant 1996.   
És objectiu del Govern Valencià proporcionar una resposta assistencial i preventiva coherent amb la demanda social, i determinar, a més a més, els requisits que han de complir els centres i serveis d'atenció i prevenció de la drogodependència per a l'obtenció d'ajudes públiques.  
En el marc de la legislació vigent, i com a garantia del compliment dels requisits exigits per al funcionament, els centres i serveis hauran d'estar autoritzats conformement al que disposa el Decret 233/1992, de 28 de desembre, del Govern Valencià, sobre autorització per al funcionament de centres i serveis d'atenció i prevenció de la drogodependència a la Comunitat Valenciana, per a l'obtenció de subvencions a càrrec dels pressupostos de la Generalitat Valenciana.  
La Conselleria de Sanitat i Consum, mitjançant aquesta ordre, té com a objectiu bàsic el manteniment dels recursos existents que presten atenció en drogodependències, com a fase prèvia a la iniciació d'un procés de normalització de les drogodependències i de progressiva consolidació d'un model homogeni i integrat en les xarxes públiques sociosanitàries i educatives, de manera que s'afavorisca una resposta integral i coordinada al fenomen.  
En atenció d'aquests motius i fent ús de les facultats que em confereixen l'article 35, e), de la Llei 5/1983, de 30 de desembre, del Govern Valencià, l'article 47.11 del Text Refós de la Llei d'Hisenda Pública de la Generalitat Valenciana i el Reglament Orgànic i Funcional de la Conselleria de Sanitat i Consum, modificat pel Decret 4/1996, de 9 de gener, del Govern Valencià,  
ORDENE  
TíTOL I  
Subvencions  
Article 1. àmbit  
És objecte d'aquesta disposició regular i convocar subvencions en matèria d'atenció i prevenció de les drogodependències, per a l'exercici 1996, dirigides a finançar els conceptes de despeses següents:   
1) Personal, manteniment i programes de centres i serveis d'atenció i prevenció de les drogodependències.  
2) Inversions en equipament, reforma i obres de centres d'atenció i prevenció de les drogodependències.  
CAPíTOL I  
Personal, manteniment i programes de centres   
i serveis d'atenció i prevenció de les drogodependències  
Article 2. Destinataris de les subvencions  
1. Podran sol·licitar les subvencions que regula aquest capítol les corporacions locals i les mancomunitats de municipis, com també les institucions sense finalitat lucrativa, que porten a terme programes en matèria de prevenció, atenció, rehabilitació i/o reinserció de drogodependents en centres i serveis autoritzats per al seu funcionament a l'empara del que disposa el Decret 233/1992, de 28 de desembre, del Govern Valencià, que regula les condicions i els requisits que han de complir aquests.  
Les corporacions locals podran sol·licitar la subvenció individualment o conjuntament amb altres municipis. Les sol·licituds individuals es podran fer en representació d'un o de diversos municipis, en atenció al caràcter supramunicipal del centre o servei.  
2. Per a obtenir la subvenció serà condició indispensable el compliment, en condicions d'inspecció i verificació, del Decret 233/1992, de 28 de desembre, del Govern Valencià (DOGV núm. 1.944, de 15.01.93) i de l'Ordre de 25 de febrer de 1993, de la Conselleria de Treball i Afers Socials (DOGV núm. 1.985, de 16.03.93).  
Article 3. Objecte de la subvenció  
1. Les subvencions regulades en aquest capítol s'hauran de destinar al manteniment dels centres i serveis d'atenció i prevenció de les drogodependències, autoritzats per al seu funcionament en el marc normatiu assenyalat, i podran comprendre el finançament dels conceptes de despeses següents:  
a) Despeses de funcionament dels centres o serveis, que inclou la dels professionals que hi treballen.  
b) Despeses derivades de programes de prevenció i d'intervenció específica en drogodependències.  
2. De cap manera, la contractació del personal per part de les entitats subvencionades, segons que disposa aquesta ordre, comportarà cap relació jurídica amb la Generalitat Valenciana.  
Article 4. Criteris que se seguiran per a la concessió de les subvencions  
Per a la concessió de les subvencions, es valoraran prioritàriament:  
1. La cobertura territorial i poblacional, la dotació de recursos específics existents en el territori on es plantege la intervenció i el nivell de matèria, fonamentalment, sanitària, de serveis socials i educativa, tot atenent criteris de planificació territorial.  
2. L'avaluació de les activitats efectuades en l'exercici 1995 i anteriors, atenent principalment:   
2.1 El nombre de pacients atesos: primeres visites i successives.  
2.2 Els protocols i el nivell d'atenció: pautes de deshabituació domiciliària, derivacions, intervencions individualitzades i amb familiars, programes de prevenció de recaigudes, programes d'objectius intermedis i de reducció del dany, etc.  
2.3 El nivell de compliment de les declaracions del Sistema Autonòmic Valencià d'Informació en Toxicomanies (SAVIT), per inici de demanda de tractament.  
Aquesta avaluació dels recursos prendrà com a referència la memòria d'activitats de l'últim exercici, i també tots els antecedents que estiguen en poder de l'administració.  
3. El grau d'autofinançament i de diversitat del finançament extern.  
4. L'adequació de les propostes de programes d'intervenció específica a les prioritats en matèria de prevenció i atenció de drogodependències en la Comunitat Valenciana, i també la seua transcendència per a afavorir una resposta assistencial integral.  
Durant l'exercici 1996 resultaran prioritàries les intervencions en els àmbits següents:  
- Programes de tractament en règim ambulatori.  
- Tractaments residencials en comunitats terapèutiques.  
- Assistència a drogodependents amb problemes juridicopenals.  
- Intervencions de reducció de danys.  
Article 5. Documentació que s'ha d'aportar  
1. La sol·licitud de subvenció ha d'anar acompanyada de la documentació que es s'indica seguidament:  
a) Certificació acreditativa de l'acord adoptat per l'òrgan competent, que autoritze la sol·licitud d'ajuda i que aprove el programa i el pressupost presentat.  
En el cas de les sol·licituds de subvenció previstes en el paràgraf segon de l'article 2.1, es presentaran certificacions dels municipis implicats, i també l'atorgament a un d'ells de la representació.  
b) Pressupost desglossat, per partides, de les despeses previstes per a 1996, i també dels possibles recursos de què disposa per al finançament.  
c) Memòria detallada de les activitats que portarà a terme durant l'any 1996, per a les quals se sol·licita subvenció.  
d) Relació de l'equip professional, amb descripció de categories, càrrecs, tasques i horaris de dedicació.  
e) Memòria de l'exercici 1995, amb expressió de:  
- Detall de subvencions rebudes de qualsevol administració pública i/o finançament extern d'un altre tipus.  
- Balanç econòmic general de despeses i ingressos, en cas que el sol·licitant siga una institució sense finalitat lucrativa.  
- Detall de subvencions i ajudes atorgades pel sol·licitant, durant l'exercici de 1995, a altres entitats amb personalitat jurídica, professionals, col·lectius i fins i tot a persones individuals o nuclis familiars, en matèries objecte d'aquesta convocatòria.  
f) Certificat expedit per l'entitat bancària on s'han de fer, si pertoca, els pagaments, en el qual s'especificarà el codi de l'entitat, el codi de la sucursal, el número de compte i el seu titular, com també comunicació fefaent del CIF del peticionari.  
g) Declaració en què conste el coneixement i el compromís respecte a les obligacions establides per l'article 6 d'aquesta ordre.  
2. S'adjunten com a annexos I i II d'aquesta ordre, els models de sol·licitud de subvenció i de pressupost d'ingressos i despeses, respectivament, que ha d'emplenar el sol·licitant.  
3. Els beneficiaris de les subvencions, en el cas d'institucions sense finalitat lucrativa, hauran d'acreditar abans del cobrament que es troben al corrent de les seues obligacions tributàries i de la Seguretat Social, tal com estableix l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer de 1991).  
En el cas d'institucions que gaudisquen d'alguna exempció tributària, es presentarà documentació que n'acredite la concessió efectiva.  
Presentaran, així mateix, una còpia comparada dels estatuts, en els quals haurà de constar explícitament l'àmbit de la institució i la inexistència de finalitat lucrativa en els seus objectius.  
Article 6. Obligacions de les entitats subvencionades  
Els beneficiaris de les subvencions estaran obligats a:  
1. Col·laborar amb el Comissionat del Govern Valencià en matèria de drogodependències en la coordinació i integració dels centres i serveis subvencionats, com també en l'execució dels programes d'actuació proposats per aquell.  
2. Col·laborar amb els altres centres i serveis públics en la matèria en la prestació de serveis, a instàncies del Comissionat del Govern Valencià en matèria d'atenció i prevenció de les drogodependències, atenent criteris de planificació general.  
3. No alterar la finalitat de les subvencions i complir les obligacions que estableix la legislació vigent per als perceptors de fons públics.  
4. Facilitar la inspecció i el control del Comissionat del Govern Valencià en matèria de drogodependència a fi de conéixer qualsevol aspecte de l'activitat objecte de la subvenció.  
5. Facilitar tota la informació econòmica, fiscal, laboral, tècnica i de qualsevol tipus que els demanen les unitats administratives dependents del Comissionat del Govern Valencià en matèria de drogodependències i, en particular, el Sistema Autonòmic Valencià d'Informació sobre Toxicomanies (SAVIT), sense perjudici de la confidència exigible.  
6. Deixar constància expressa de la condició de centre, servei o programa subvencionat per la Generalitat Valenciana, en qualsevol relació amb tercers.  
7. En qualsevol cas, els beneficiaris de subvencions estaran obligats a complir el que disposa l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei de la Hisenda Pública de la Generalitat Valenciana.  
CAPíTOL II  
Inversions en equipament, reforma i obres  
en centres d'atenció i prevenció de les drogodependències  
Article 7. Destinataris de les subvencions  
Podran sol·licitar les subvencions que regula aquest capítol les entitats a què fa referència l'article segon d'aquesta ordre.  
Article 8. Objecte de la subvenció  
Les subvencions regulades en aquest capítol hauran de ser destinades a inversions en els centres i/o serveis d'atenció i prevenció de la drogodependència, que figuren classificats en l'article 3 del Decret 233/1992, del Govern Valencià, i podran comprendre el finançament de les despeses d'inversió següents:  
a) Adquisició de material inventariable i d'equipament.  
b) Obres de conservació, reparació, reconstrucció, condicionament i/o reforma en els centres d'atenció i prevenció de la drogodependència.  
Article 9. Criteris que se seguiran per a la concessió de les subvencions  
Per a la concessió de les subvencions que regula aquest capítol es tindran en compte els criteris de valoració establits, amb caràcter general, en l'article 4 d'aquesta ordre i, en particular, es consideraran les prioritats següents:   
1) L'adequació de la inversió proposada en el marc general, orientat a la normalització d'un model d'atenció integrat en drogodependències per a la Comunitat Valenciana, atenent criteris de territorialització i optimització dels recursos existents.  
2) L'equipament i les reformes en aquells centres i serveis en funcionament, considerades necessàries per al compliment de la normativa vigent.  
3) L'equipament per a l'obertura d'aquells centres l'obra dels quals ja estiga acabada.  
Article 10. Documentació que s'ha d'aportar  
La sol·licitud de subvenció anirà acompanyada, amb caràcter general, de la documentació que s'exigeix en l'article 5 d'aquesta ordre i, amb caràcter específic, de la que a continuació es detalla, per a cada cas:  
1. En la sol·licitud de subvenció per a adquisició d'equipament i material inventariable:  
1.1 Pressupost, almenys, de tres empreses subministradores de l'equipament, en el qual figure l'import del cost per unitat i l'import total de les adquisicions que es pretenen realitzar.  
1.2 Pel que fa referència a equips informàtics, mitjans audiovisuals i aparells clínics, s'hauran d'indicar els objectius concrets que es pretenen aconseguir amb l'adquisició.  
En tots els casos, es fonamentarà la necessitat d'equipament de qualsevol tipus, per a l'adquisició del qual se sol·licita la subvenció i s'exposaran també els recursos en la matèria de què disposa l'entitat sol·licitant.  
2. En les sol·licituds de subvenció per a obres de conservació, reparació, condicionament i/o adaptació de centres d'atenció i prevenció de la drogodependència, autoritzats per al seu funcionament, de conformitat amb el que estableix el Decret 233/1993, de 28 de desembre, del Govern Valencià:  
2.1 Certificat del registre de la propietat que acredite la titularitat sobre l'immoble per al qual se sol·licite la subvenció.  
2.2 En cas que les obres per a les quals se sol·licita subvenció s'hagen de fer en immobles arrendats o cedits, s'aportarà el contracte d'arrendament o un document acreditatiu de la cessió, com també autorització del propietari per a realitzar-les.  
2.3 Memòria detallada de les obres que s'han de fer i del pressupost comprensiu d'amidaments i preus unitaris degudament firmats pel contractista i, si fa al cas, pel facultatiu corresponent.  
2.4 Programa d'actuació que garantisca l'execució de les obres en l'exercici per al qual es concedeix la subvenció.  
Article 11. Obligacions dels beneficiaris  
Els beneficiaris de les subvencions estaran obligats a complir el que estableix, amb caràcter general, l'article 6 d'aquesta ordre i, en particular:  
1. Realitzar la inversió que fonamenta la concessió d'ajuda i garantir l'afectació del material inventariable o equipament al centre o servei d'atenció i prevenció de la drogodependència de què es tracte.  
2. En el cas de concessió d'ajudes per a equipament de centres afectats per obres haurà de presentar-se el certificat d'acabament d'aquestes abans del 30 de juliol d'enguany. El fet de no presentar-lo serà motiu de revocació de l'ajuda concedida.  
3. Notificar al Comissionat del Govern Valencià en matèria de drogodependències la percepció d'altres ajudes atorgades per altres organismes públics amb la mateixa finalitat, quan les ajudes foren diferents de les previstes inicialment en la sol·licitud. En tal cas, l'entitat sol·licitant sotmetrà l'expedient a estudi per l'òrgan competent, que podrà disminuir la quantitat inicialment concedida mitjançant la resolució corresponent.  
TíTOL II  
Procediment  
CAPíTOL I  
Iniciació del procediment  
Article 12. Instància i lloc de presentació de les sol·licituds  
Les entitats a què fa referència l'article 2 i 7 d'aquesta ordre hauran de presentar la sol·licitud (segons el model de l'annex I) en el Registre de la Secretaria Tècnica del Comissionat del Govern Valencià en matèria de Drogodependències, situat al carrer de Juan de Garay, 21, codi postal 46847, València, sense perjudici del que estableix l'article 38.4 de la Llei 30/1992 de Règim Jurídic de les Administracions Públiques i del Procediment Administratiu Comú.  
Article 13. Terminis de presentació  
El termini de presentació de les sol·licituds de subvenció regulades per aquesta ordre serà de 20 dies hàbils comptadors a partir de l'endemà de la publicació en el Diari Oficial de la Generalitat Valenciana.  
CAPíTOL II  
Tramitació, resolució i recursos   
Article 14. Instrucció  
1. Una vegada rebudes les sol·licituds s'estudiaran juntament amb la documentació que haja d'acompanyar-les. Quan la sol·licitud no reunisca els requisits que assenyala l'article 70 de la Llei de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb la indicació que si no ho feia se'l tindria per desistit de la petició, i que se n'arxivaria l'expedient sense cap tràmit més.  
2. En qualsevol fase de la tramitació de l'expedient, a la vista de la documentació que tinga cada un d'aquests i de les obligacions que s'adquirisquen per la concessió de l'ajuda, es podran recaptar informes dels organismes i entitats que s'estime convenient i efectuar les comprovacions necessàries sobre l'exactitud de tot això.  
3. El termini màxim per a tramitar i resoldre els expedients serà de 30 dies comptadors des de la data d'acabament del termini de presentació de les sol·licituds que fixa aquesta ordre. S'entendran desestimades aquelles sol·licituds sobre les quals no recaiga resolució expressa en el període esmentat.  
Article 15. Proposta i concessió d'ajudes  
1. El conseller de Sanitat i Consum, oïda la Comissió Executiva d'Atenció i Prevenció de les Drogodependències, a proposta del Comissionat, dictarà les resolucions que concedisquen les subvencions. Les ajudes s'atorgaran a càrrec dels Pressupostos de la Generalitat Valenciana per a 1996, secció 10, servei 02, programa 413.10, i l'import màxim total que es pot destinar a finançar aquestes subvencions serà de 630.611.527 pessetes per a la cobertura dels conceptes expressats en el capítol I del títol I d'aquesta ordre (línia 4.04: 311.646.684 pessetes, línia 4.05: 43.665.288 pessetes i línia 4.06: 68.282.569 pessetes) i de 09.113.695 de pessetes com a import màxim per al capítol II del títol I (línia 7.01).  
Article 16. Recursos  
1. Contra la resolució del conseller de Sanitat i Consum, expressa o presumpta, que posarà fi a la via administrativa, podrà formular-se un recurs contenciós administratiu, que s'interposarà en la forma, termini i condicions que determine la llei reguladora d'aquesta jurisdicció.  
2. En qualsevol cas, per fer valer els efectes de l'acte presumpte davant l'administració i davant de tercers, com també per a la interposició, si escau, del recurs corresponent contra les resolucions presumptes, caldrà que, prèviament, l'interessat acredite l'eficàcia de l'acte presumpte segons que disposa l'article 44 de la Llei de Règim Jurídic de les Administracions Públiques i de Procediment Administratiu Comú.  
3. Segons que disposa l'article 47, paràgraf 8é, del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en qualsevol cas l'obtenció concurrent de subvencions o ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.  
TíTOL III  
Del pagament i la justificació de les subvencions  
Article 17. Pagament d'ajudes  
1. L'ordenació del pagament de les subvencions que es regulen en el capítol I del títol I d'aquesta ordre es farà d'acord amb els criteris que recull l'article 47 bis del Text Refós de la Llei d'Hisenda Pública Valenciana, en la relació donada per l'article 23 de la Llei 8/1995, de 29 de desembre, de mesures fiscals, administratives i d'organització de la Generalitat Valenciana, en els termes següents:  
a) A la concessió de la subvenció es lliurarà el 40% de la quantitat assignada. Aquest pagament estarà condicionat a la presentació prèvia de justificació de despeses que cobrisca el percentatge citat o bé a la presentació de fiança dipositada davant els serveis territorials de la Conselleria d'Economia i Hisenda de la província corresponent.  
b) Una volta justificat per l'entitat el 40% ja lliurat, es podrà procedir al pagament d'un 20% més amb les mateixes condicions, és a dir, amb la justificació prèvia de despeses o fiança.  
c) La resta de la subvenció es farà efectiva quan es justifique la totalitat de la quantitat concedida.  
2. L'ordenació del pagament de les subvencions que es regulen en el capítol II del títol I d'aquesta ordre es farà d'acord amb els criteris continguts en l'article 48 bis del text refós de la Llei d'Hisenda Pública Valenciana, en la redacció donada per l'article 23 de la Llei 8/1995, de 29 de desembre, de mesures fiscals, administratives i d'organització de la Generalitat Valenciana, en els termes següents:  
a) A la concessió de la subvenció es lliurarà el 15% de la quantitat assignada. Aquest pagament estarà condicionat a la presentació de justificació de despeses que cobrisca el percentatge referit o fiança dipositada davant dels serveis territorials de la Conselleria d'Economia i Hisenda de la província corresponent per l'import esmentat.  
b) Una vegada justificat el 15% anticipat, la resta de la subvenció es farà efectiva amb la presentació prèvia de nous justificants de realització de la despesa.  
Article 18. Justificació de la subvenció  
1. Normes específiques per a la justificació de les subvencions que es regulen en el capítol I del títol I d'aquesta ordre:  
1.1 En cas que el beneficiari siga una administració local, s'observaran les regles següents:  
a) La justificació de la despesa realitzada s'efectuarà mitjançant la remissió de fotocòpies de factures i els corresponents manaments de pagaments, tot això confrontat degudament.  
b) Per a les justificacions corresponents al personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social i d'una còpia dels contractes.  
1.2 En cas que el beneficiari siga una institució sense finalitat lucrativa, s'observaran les regles següents:   
a) Les factures o justificants presentats hauran de ser originals, amb data anterior al 31 de desembre de 1996, i en tots haurà de figurar el vistiplau del president de la institució.  
b) Per a les justificacions corresponents al personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social i també d'una còpia dels contractes.  
c) Les justificacions corresponents a col·laboracions puntuals figuraran en rebuts en què consten les dades del perceptor, el seu NIF, el concepte pel qual se'l retribueix i la retenció corresponent al IRPF, com també les dades de la institució.  
En els dos casos, es presentarà informe detallat de les activitats realitzades segons la memòria presentada en el seu moment, signada i segellada pel representant legal.  
Els beneficiaris de les subvencions hauran de presentar les justificacions corresponents abans de l'acabament de l'exercici 1996.  
2. Normes específiques per a la justificació de les subvencions que regula el capítol II del títol I d'aquesta ordre:  
2.1 Abans d'acabar l'exercici 1996, les entitats o organitzacions subvencionades queden obligades a presentar la justificació de les despeses efectuades a càrrec de la subvenció rebuda amb l'aportació dels documents següents:   
2.1.1 Les entitats locals aportaran:  
a) En les justificacions de material inventariable i equipament:  
- Fotocòpies compulsades de les factures i manaments de pagaments corresponents a l'adquisició del material subvencionat.  
b) En les justificacions d'obres de conservació, reparació i condicionament:  
- Fotocòpies compulsades de les factures i manaments de pagament corresponents o, si escau, certificació d'obra expedida per un tècnic competent.  
c) Certificat del secretari de l'ajuntament o entitat local beneficiària en la qual faça constar que l'equipament, material inventariable, obres de conservació, reparació, adquirits i/o realitzades es corresponen amb les factures, que ha estat instal·lat i entregat, o bé realitzades les obres correctament, i que s'han destinat al centre o servei d'atenció o prevenció de la drogodependència de què es tracte.  
2.1.2 Les entitats sense finalitat lucrativa aportaran:   
a) En les justificacions de material inventariable i equipament:  
- Factures originals per l'adquisició del material subvencionat amb data anterior al 31 de desembre de 1996, amb el vistiplau del president de l'entitat.  
b) En les justificacions d'obres de conservació, reparació i condicionament:  
- Factures originals de data anterior al 31 de desembre de 1996 amb el vistiplau del president de l'entitat.  
c) Certificació del president de l'entitat beneficiària en la qual faça constar que l'equipament, el material inventariable, les obres de conservació i de reparació, adquirits i/o realitzades es corresponen amb les factures, ha estat entregat i instal·lat, o bé realitzades les obres correctament, i que s'han destinat al centre o servei d'atenció o prevenció de la drogodependència de què es tracte.  
3. En qualsevol cas, les factures hauran d'incloure totes les dades formals que exigeix per a expedir-les l'article 3 del Reial Decret 2.408/1985, de 18 de desembre (BOE núm. 312, de 30 de desembre de 1985).  
4. Si, a l'efecte del compliment del que preveu aquest article i els articles 5 i 10 anteriors, s'aporten fotocòpies de la documentació corresponent, aquestes hauran d'estar, en qualsevol cas, confrontades degudament, segons que estableix l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú.  
Article 19. Reintegrament de quantitats percebudes  
1. En el cas de cessament d'un servei o de tancament d'un centre, temporalment o definitiva, finançat públicament segons que disposa aquesta ordre, s'atendrà el que disposa l'article 14 del Decret 233/1992, de 28 de desembre, del Govern Valencià.  
2. Segons que estableix l'article 47.9 del Decret Legislatiu de 26 de juny de 1991, del Consell de la Generalitat Valenciana, correspondrà fer el reintegrament de les quantitats percebudes i l'exigència d'interés de demora des del moment del pagament de la subvenció en els casos següents:   
a) Incompliment de l'obligació de justificació.  
b) Obtenir la subvenció sense reunir-ne les condicions requerides.  
c) Incompliment de la finalitat per a la qual fou concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
Article 20. Comunicació del cobrament de la subvenció  
Amb posterioritat al cobrament de cada termini de la subvenció, les entitats hauran de remetre al Comissionat del Govern Valencià en matèria de drogodependències, en el termini d'un mes des de la percepció, una comunicació escrita d'haver-la rebuda, d'acord amb les normes següents:  
- En el cas de corporacions locals, una carta de pagament amb expressió de la data, la quantia i el concepte, expedida pel dipositari i intervinguda per l'interventor de fons, acreditativa de l'ingrés de la subvenció en les arques de la corporació.  
- En el cas d'institucions sense finalitat lucrativa, una notificació del director del centre o servei que comunique la percepció de la subvenció, amb la data, la quantia i el concepte.  
DISPOSICIó FINAL  
Aquesta ordre vigirà l'endemà de la publicació en el Diari Oficial de la Generalitat Valenciana.  
València, 22 de maig de 1996  
El conseller de Sanitat i Consum,  
JOAQUíN FARNóS GAUCHíA  
ANNEX I  
Sol·licitud de subvenció  
 (Nom) ..., amb DNI núm. ..., amb domicili a ..., província de ..., CP..., carrer/plaça ..., núm. ..., amb representació legal de ... (entitat local o institució sense finalitat lucrativa), amb CIF ..., telèfon ..., domiciliada a ..., província ..., CP ..., carrer/plaça ..., núm. ...,  
EXPOSE:  
Que a l'empara del que disposa l'Ordre de 10 de maig de 1996, de la Conselleria de Sanitat i Consum (DOGV núm. ..., de 1996), per la qual s'estableixen normes per a la concessió de subvencions en matèria de drogodependències, per a l'exercici de 1996, dependent d'aquesta entitat, el centre i/o servei ..., amb domicili a ..., estimant que es compleixen els requisits que s'hi exigeixen, i adjuntant la documentació, que al revers s'especifica,  
SOL·LICITE:  
Que concedisca per a l'anomenat centre i/o servei, subvenció per un import total de ... pessetes, amb el desglossament següent:  
1. Per a personal ... pessetes  
2. Per a manteniment ... pessetes  
3. Per a programes ... pessetes  
Total despeses corrents ... pessetes  
1. Per a l'adquisició de material inventariable i equipament ... pessetes  
2. Per a realització d'obres de conservació, reparació, condicionament ... pessetes  
Total despeses d'inversió ... pessetes  
..., ... de ... de 1996  
(firma i segell)  
CONSELLERIA DE SANITAT I CONSUM  
SECRETARIA TèCNICA DEL COMISSIONAT DEL GOVERN VALENCIà EN MATèRIA DE DROGODEPENDèNCIES  
C/ Juan de Garay, 21, 46050 - VALèNCIA  
ANNEX II  
Pressupostos d'ingressos i despeses  
Pressupost d'ingressos  
1. Ingressos propis ... PTA  
2. Finançament extern (1)  
(Entitat) ... PTA  
 ... PTA  
 ... PTA  
Total pressupost ingressos ... PTA  
Pressupost de despeses:  
1. Despeses de manteniment i de personal:  
1.1 Despeses de manteniment . .. PTA.  
(subministraments, material oficina, etc.)  
1.2 Despeses de personal:  
Relació de professionals ...  
Relació Jurídica (2) ...   
Categoria professional ...  
Retribució íntegra anual ...  
Seguretat Social ...  
Total despeses de personal ... PTA  
2. Despeses derivades de programes de prevenció i intervenció específica en drogodependències ... PTA  
Total pressupost de despeses ... PTA  
(1) S'especificarà la font de finançament extern, qualsevol que en siga la modalitat, rebut de la Generalitat Valenciana, d'altres administracions públiques, o d'altres ens públics o privats.  
(2) Constarà en aquest apartat la relació jurídica que uneix el professional amb l'entitat o institució (contracte laboral, prestació de serveis, etc.)